**SPrÁva o Účasti verejnosti na Tvorbe právnych Predpisov**

Verejnosť bola o príprave návrhu zákona, ktorým sa mení a dopĺňa zákon č. 338/2000 Z. z. o vnútrozemskej plavbe a o zmene a doplnení niektorých zákonov v znení neskorších predpisov a ktorým sa mení a dopĺňa zákon č. 56/2012 Z. z. o cestnej doprave v znení neskorších predpisov informovaná prostredníctvom predbežnej informácie k návrhu zákona zverejnenej v informačnom systéme verejnej správy Slov-Lex (PI/2019/254) od 23.08.2019 do 06.09.2019.

K návrhu zákona boli v rámci predbežnej informácie zaslané pripomienky verejnosti, ktoré sa týkali čl. II. Do § 50 ods. 1 až 4 zákona č. 56/2012 Z. z. o cestnej doprave v znení neskorších predpisov verejnosť navrhovala slová „všeobecný predpis o správnom konaní“ nahradiť slovami „správny poriadok“. Ide o legislatívno-technickú pripomienku uplatnenú nad rámec návrhu zákona, ktorá bola riešená pri vyhodnocovaní medzirezortného pripomienkového konania, keďže aj v rámci tohto procesu vzniesla verejnosť tú istú pripomienku. Výsledky medzirezortného pripomienkového konania sú uvedené v samostatnej prílohe.